CELEX: C2004/228/39
Language: el
Date: 2004-09-11 00:00:00
Title: Υπόθεση C-239/04: Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 8 Ιουνίου 2004

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/20
            
         Προσφυγή της Επιτροπής των Ευρωπαϊκών Κοινοτήτων κατά Πορτογαλικής Δημοκρατίας, που ασκήθηκε στις 8 Ιουνίου 2004
   (Υπόθεση C-239/04)
   (2004/C 228/39)
   Η Επιτροπή των Ευρωπαϊκών Κοινοτήτων, εκπροσωπούμενη από τους Michel van Beek και António Caeiros, με τόπο επιδόσεων στο Λουξεμβούργο, άσκησε ενώπιον του Δικαστηρίου των Ευρωπαϊκών Κοινοτήτων στις 8 Ιουνίου 2004 προσφυγή κατά της Πορτογαλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, εκτελώντας σχέδιο αυτοκινητοδρόμου, η χάραξη του οποίου διασχίζει την Ειδική Ζώνη Προστασίας (ΕΖΠ) του Castro Verde, παρά τα αρνητικά πορίσματα της εκτιμήσεως των περιβαλλοντικών επιπτώσεων και παρ' όλον ότι υπήρχαν εναλλακτικές έναντι της εν λόγω χάραξης λύσεις, παρέβη τις υποχρεώσεις που υπέχει από το άρθρο 6 παράγραφος 4 της οδηγίας 92/43/ΕΟΚ του Συμβουλίου, της 21ης Μαΐου 1992 (1), για τη διατήρηση των φυσικών οικοτόπων καθώς και της άγριας πανίδας και χλωρίδας, όπως τροποποιήθηκε με την οδηγία 97/62/ΕΚ της 27ης Οκτωβρίου 1997 (2),
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Οι πορτογαλικές αρχές έθεσαν σε εκτέλεση σχέδιο αυτοκινητοδρόμου, η χάραξη του οποίου (τμήμα «Aljustrel — Castro Verde») διασχίζει την Ειδική Ζώνη Προστασίας (ΕΖΠ) του Castro Verde, παρ' όλον ότι:
   
               —
            
            
               η εκτίμηση των περιβαλλοντικών επιπτώσεων του σχεδίου εκτέλεσης της χάραξης του προαναφερθέντος τμήματος έδειξε σαφώς ότι η χάραξη αυτή θα είχε όντως βαρύτατες επιπτώσεις για δεκαεπτά είδη αγρίων πτηνών που αναφέρονται στο παράρτημα I της οδηγίας 79/409/ΕΟΚ, και
            
         
               —
            
            
               υπήρχαν όντως εναλλακτικές λύσεις έναντι της εκτελούμενης διαδρομής του τμήματος ευρισκόμενες ταυτόχρονα εκτός της ΕΖΠ του Castro Verde και εκτός της ζώνης των κατοικημένων περιοχών τις οποίες μνημονεύουν οι πορτογαλικές αρχές. Οι εναλλακτικές αυτές λύσεις, που βρίσκονται σε μια λωρίδα κείμενη δυτικά της ΕΖΠ του Castro Verde μεταξύ των ορίων αυτής της ΕΖΠ και της οδού «IC 1», βρίσκονται σε πεδινή και πολύ αραιοκατοικημένη περιοχή, πράγμα που παρείχε στις πορτογαλικές αρχές τη δυνατότητα να επιλέξουν μία απ' αυτές τις εναλλακτικές λύσεις χωρίς σημαντικές τεχνικές δυσχέρειες και χωρίς υπέρμετρη διόγκωση της οικονομικής δαπάνης.
            
         Κατά συνέπεια, η Πορτογαλική Δημοκρατία παρέβη το άρθρο 6 παράγραφος 4 της οδηγίας 92/43/ΕΟΚ. Πράγματι, η διάταξη αυτή επιτρέπει σε ένα κράτος μέλος να εκτελεί ένα σχέδιο ή πρόγραμμα, του οποίου η εκτίμηση των περιβαλλοντικών επιπτώσεων καταλήγει σε αρνητικά πορίσματα, μόνον αν δεν υφίστανται εναλλακτικές λύσεις.
   
      (1)  ΕΕ L 206 της 22.7.1992 σ. 7.
   
      (2)  ΕΕ L 305 της 8.11.1997, σ. 42.